钦定古今图书集成/明伦汇编/官常典/第557卷 > 李元忠
## 钦定古今图书集成/明伦汇编/官常典/第557卷 > 李元忠

按《北齐书》本传：“元忠，赵郡柏人人也。曾祖灵，卫，定州
刺史、钜鹿公。祖恢，镇西将军。父显甫，安州刺史。元忠
少厉志操，居丧以孝闻。袭爵平棘子。魏清河王怿为
司空，辟为士曹参军。迁太尉，复启为长流参军。怿后
为太傅，寻被诏为营构明堂大都督，又引为主簿。元
忠粗览史书及阴阳数术，解鼓筝，兼好射弹，有巧思。”
遭母忧去任。未几，相州刺史安乐王鉴请为府司马，
元忠以艰忧固辞不就。初，元忠以母老多患，乃专心
医药，研习积年，遂善于方技。性仁恕，见有疾者，不问
贵贱，皆为救疗。家素富实，其家人在乡，多有举贷求
利，元忠每焚契免责，乡人甚敬重之。魏孝明时，盗贼
蜂起，清河有五百人西戍，还经南赵郡，以路梗，共投
元忠，奉绢千疋。元忠惟受一疋，杀五羊以食之。遣奴
为导曰：“若逄贼，但道李元忠遣送。”奴如其言，贼皆舍
避。永安初，就拜南赵郡太守，以好酒无政绩。值洛阳
倾覆，庄帝忧崩，元忠弃官还家，潜图义举。会高祖率
众东出，便自往奉迎，乘露车，载素筝浊酒以见高祖。
因进《从横之策》，备陈“诚款，深见嘉纳。”时刺史尔朱羽
生阻兵据州，元忠先聚众于西，仍与大军相合，擒斩
羽生，即令行殷州事。中兴初，除中军将军、卫尉卿。二
年，转太常卿、殷州大中正。后以从兄瑾年长，以中正
让之，寻加征南将军。武帝将纳后，即高祖之长女也。
诏元忠与尚书令元罗致聘于晋阳。高祖每于宴席，
论叙旧事，因抚掌欣笑云：“此人逼我起兵。”赐白马一
匹。元忠戏谓高祖曰：“若不与侍中，当更觅建义处。”高
祖答曰：“建义处不虑无，止畏如此。老翁不可遇耳。”元
忠曰：“正为此翁难遇，所以不去。”因捋高祖须而大笑。
高祖亦悉其雅意，深相嘉重。后高祖奉送皇后，仍田
于晋泽，元忠马倒被伤，当时殒绝，久而方苏，高祖亲
自抚视。其年，封晋阳县伯，邑五百户。后以微谴失官。
时朝廷离贰，义旗多见猜阻。斛斯椿等以元忠淡于
荣利，又不以世事经怀，故不在嫌嫉之地。寻兼中书
令。天平初，复为太常，后加骠骑将军。四年，除使持节、
光州刺史。时州境灾俭，人皆菜色，元忠表求振贷，俟
秋征收。被报，听用万石。元忠以为“万石给人，计一家
不过升斗而已，徒有虚名，不救其弊。”遂出十五万石
以振之。事讫表陈，朝廷嘉而不责。兴和末，拜侍中。元
忠虽居要任，初不以物务干怀，唯以声酒自娱，大率
常醉，家事大小，了不关心。园庭之内，罗种果药，亲朋
寻诣，必留连宴赏。每挟弹携壶，遨游里闬，遇会饮酌，
萧然自得。常布言于执事云：“年渐迟暮，志力已衰，久
忝名官，以妨贤路。若朝廷厚恩，未便放弃者，乞在闲
冗，以养馀年。”武定元年，除东徐州刺史，固辞不拜，乃
除骠骑大将军、仪同三司。会贡世宗蒲桃酒一盘，世
宗报以百练。缣遗其书曰：“仪同位亚台铉，识怀贞素，
出藩入侍，备经要重，而犹家无担石，室若悬磬，岂轻
财重义，奉时爱己故也。久相嘉尚，嗟咏无极。恒思标
赏，有意无由。忽辱蒲桃，良深佩戴，聊用绢百疋，以酬
清德也。”其见重如此。孙腾、司马子如尝共诣元忠，见
其坐树下，拥被对壶，庭室芜旷，谓二公曰：“不意今日
披藜藿也。”因呼妻出，衣不曳地。二公相顾叹息而去。
大饷米绢衣服，元忠受而散之。三年，复以本官领卫
尉卿。其年卒于位，年六十。诏赠缣布五百疋、使持节、
督定冀殷幽四州诸军事、大将军、司徒、定州刺史，谥
曰敬惠。初，元忠将仕，梦手执炬火入其父墓中，夜惊
起，甚恶之。旦告其受业师。占云：“大吉。”此谓光照先人，
终致贵达矣。子搔嗣。